Ballade vir ‘n … drenkeling. | Dion se gedagtes
« Planttyd in die Kaap
Ballade vir ‘n … drenkeling.
Augustus 18, 2009 deur Dion
Daar was ‘n geween en gekners van tande. Soebat, bid en weghardloop het nie gehelp nie. So stroopsoet-lyk dat mens eintlik tandpyn gekry het, het ook geen vrugte afgewerp nie. Brakkie moes bad!
Hoe kan julle.... hoe kan julle!
Ons het oor die naweek begin om die tuingrond voor te berei vir planttyd. Dit was een van ons min gesellige dae; sonnig met ‘n ligte briesie en so knippie bergwind, maar nie soveel dat neuse en oë opdroog nie. Toe die familie wakkergeskrik het, het ek al so paar beddings klaar kraalmis ingewerk. Brakkies het natuurlik kom kyk waaroor al die skielike opgewondenheid gegaan het, maar kon nie deur die groentetuin se heining nie en het elke dan en wan sy misnoë daarmee te kenne gegee met ‘n vreeslik ingedoende en bedroefde tjankie. Nadat vrou en kinders die slaap uit hulle oë ontbyt het en self begin implemente nadersleep het, was daar nou so bietjie meer aktiwiteit en kon meneertjie kordaat hardloop van een woeste skoffeling na die ander, oortjies al flappende en tongetjie wat uithang, om te kyk waar hy sy bydrae kon lewer.
Heather en die kinders het naderhand ook begin kraalmis uitdeel aan honger-skraal grond, en dis nou waar die groot pret begin het, so tussen enkel-byt en katte verpes deur. Die kraalmis ruik mos nie na mis nie, maar soos ryk verwerkte grond wat baie skilfer en stof produseer. Dis toe nou so met die gebytery na handevol mis wat gestrooi word dat meneertjie sig verloor het van die feit dat hy agterna sal moet skoonkom na al diè uitbundigheid.
Nee, nee, dis mos nie hoe al daardie pret moes uitwerk nie!
Hy het maar ‘n trietsige prentjie uitgemaak, al neulend oor warm water om sy skraal enkeltjies en haartjies wat teen sy lyfie vasklou, maar daar was nie genade nie! Met baba-kreuntjies van dankbaarheid – vreeslik jammer vir homself – was hy toe in ‘n warm handdoek toegedraai en slaapkamer toe gedra om te gaan droogblaas. Nie lank daarna nie was hy weer sy ou pofferige en kordaat self en hy kon nie wag om al die leed wat hy aangedoen was op die niksvermoedende katte te loop uithaal nie!
op Augustus 18, 2009 at 9:36 nm | Antwoord maxie
😆 Foeitog, arme skepseltjie!
op Augustus 19, 2009 at 10:33 vm | Antwoord Sonlig
Skaam vir julle!
op September 9, 2009 at 7:47 vm | Antwoord Nelba